Muzvipatara Mozara Nevanhu Vari Kuroverwa Zvematongerwo Enyika
Ve MDC pamwe nevesangano re ZDHR, vanoti vamwe vanhu vachiri kungorohwa, uye vamwe vanodarika vasere vakafa nekurohwa
Mashoko ari kubva kuna vana chiremba vari muzvipatara zvehurumende anoti pane vanhu vanosvika vasere kana kudarika vari kunzi vakafa mushure mekurohwa zvisina tsarukano. Vanhu ava vanonzi vakaendeswa kuHarare General Hospital kubva musiwa 11 Kurume, apo pakaitika mvonga mvonga kuHighfield, uko kwakarohwa vatungamiri ve MDC zvakaipisisa. Vana chiremba vataura vasingadi kudomwa mazita avo vanoti panguva yakaunzwa vanhu ava kuchipatara, vainzi vanhu vasina pekugara. Asi zvinonzi vashandi vemuzvipatara vakazoona vamwe vavo vaine mapay slipmuhomwe dzavo emwedzi wa Kukadzi, asi vamwe vakanga vasina mapepa anoratidza kuti ndivanani. Vana chiremba ava vanoti vari kufungidzira kuti vanhu ava vakarohwa vakasiiwa mumasango pakarohwa vanhu vakanga vaungana muHighfield, pamusangano wekunamatira nyika wakanga warongwa ne Save Zimbabwe Campaign. Ukuwo mutauriri wa VaTsvangirai, VaWilliam Bango, vanotiwo vanhu vanosvika makumi matatu vari kurapwa pa Avenues Clinic panguva ino, zvichitevera kurohwa kuri kuitwa vanhu nemapurisa munzvimbo dzakasiyana siyana. VaBango vanotizve vamwe vanhu vatanhatu, vanonzi vakapfurwa nepfuti. MDC inoti iri kuunganidza huwandu hwevanhu vari kuroverwa nyaya dzezve matongerwo enyika. Muroti wenhau we Studio 7, Carole Gombakomba aita hurukuro naVa Bango, kuti tinzwe zviri kubuda muongororo yavo yavari kuita panyaya iyi. Zavichakadaro, sagano ravana chiremba reZimbabwe Association of Doctors for Human Rights, rinoti pane vamwe vanhu vachiri kuuya kuzorapwa, mushure mekurohwa, kana kukuvadzwa kubudikidza nenyaya dzezvematongerwo enyika. Sangano iri rinoti riri kushushikana zvikuru nemabatirwo ari kuitwa Amai Holland pamwe naMuzvare Grace Kwinjeh, avo vakakuvadzwa zvakaipisisa svondo rapera. Vana chiremba ava vatsanangura kukuvadzwa kwakaitwa madzimai aya, pamwe nemutauriri weMDC, VaChamisa, vachiti vari kukurudzira gurukota rinoona nezvehutano nevamwe vose vanobatsira pakurapwa kwevanhu, kuti vatorewo matanho ekudzivirira kurambidzwa kwevanhu ava kuti vanorapwa kwavanoda. Mashoko aya anotevera kurambidzwa kubuda munyika kwa Amai Holland uye Muzvare Kwinjeh neMugovera, kuti vanorapwa ku South Africa. Dr Douglas Gwatidzo sachigaro vesangano iri, vaudzawo Carole Gombakomba kuti vamwewo vanhu veruzhinji, vari kukuvadzwawo vachienda kuzvipatara nyika pasina zvairi kuziva. Dzimwe Nhau Kubva kuStudio7...